Á fimmtudaginn fóru um 50 ungmenni á aldrinum 14 til 16 ára frá Borgarnesi og Akranesi í óvissuferð í boði Sparisjóðs Mýrasýslu . Öllum á þessum aldri sem lagt höfðu sumarlaunin sín inn í Sparisjóðinn var boðið með . Áður en lagt var af stað var boðið upp á ýmsar kræsingar í Sparisjóðnum til að fylla tóma maga fyrir ferðina . Á matseðlinum voru samlokur , kex , dularfullar baunir , furðulegir fiskibitar og “ ánamaðkar ” ásamt bústi og dularfullum drykkjum . Allir fengu sér eitthvað í gogginn og svo var haldið af stað . Leiðin lá upp Borgarfjörð og við hver vegamót giskuðu farþegar rútunnar á það hvert leið þeirra myndi liggja . Fyrsti áfangarstaður var Húsafell þar sem glaðlyndur leiðsögumaður tók á móti rútunni og keyrði á undan henni að hellinum Víðgelmi í Hallmundarhrauni . Þar mætti þó leiðsögumanninum sjón sem hann hafði ekki búist við . Svo virtist sem tvíbókað hefði verið í hellinn því hann var fullur af kanadískum túristum sem dásömuðu íslenska náttúru . Það var því ákveðið að halda af stað í berjafulla laut í nágrenninu og gæða sér á samlokum og mettandi kókómjólk . Hoppað í hylinn Til að stytta fólki stundir í rútunni hóf starfsmaður bankans að þylja ævintýrasögur frá sínum yngri árum . Hlé var þó gert þegar rútan var komin að Selgili í nágrenni Húsafells . Þar leiddi hinn eiturhressi leiðsögumaður unglingana upp skógivaxinn stíg sem lá inn gilið . Þegar komið var að brún hárrar malarhlíðar skipti hann hópnum í lið sem síðar kepptu í æsispennandi og gríðarhröðu boðhlaupi niður bratta brekkuna . Eftir keppnina hélt hópurinn áfram för sinni inn gilið . Brátt var komið að ægifögrum fossi og unglingunum sagt að frá syllu við þennan foss mætti hugað fólk hoppa fram af og ofan í jökulkaldan hyl fyrir neðan . Skríkjandi af gleði og spenningi hoppuðu unglingarnir hver af öðrum ofan í kalt vatnið og voru allir hvattir til að hoppa . Það voru þó nokkrir sem tóku þá skynsömu ákvörðun , að láta sér nægja að baða sig í sólskini í stað vatns og tína upp í sig eitt og eitt ber . Eftir þetta var haldið niður í Húsafell og farið í heitt og gott sund til að hlýja sér , en sumir fóru á gríðarstóra loftdýnu í nágrenninu og hoppuðu og skoppuðu . Að því loknu kom vel þegin hamborgaraveisla . Allt tekur þó enda og eftir veisluna var haldið heim á leið . Sögustund hófst þá að nýju hjá starfsmanninum sem lét móðan mása þar til komið var heim . Unglingarnir voru svo kvaddir með súkkulaði og safa og voru allir glaðir . Þetta voru frábærir krakkar , kurteisir og skemmtilegir og sjálfum sér og Sparisjóðnum sínum til sóma . Frekari myndir af ferðinni er hægt að skoða á www.spm.is